Source: https://dtt.ogyk.hu/hu/gyujtemenyismertetok/jogforrasok/item/411-a-dontvenyalkotas-jogaval-felruhazott-birosagok
Timestamp: 2019-07-17 17:30:11
Document Index: 9247770

Matched Legal Cases: ['bíróság ', 'Kúria\n', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Bíróság\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Digitalizált Törvényhozási Tudástár - A döntvényalkotás jogával felruházott bíróságok
Kezdőlap Jogforrások A döntvényalkotás jogával felruházott bíróságok
A döntvényalkotás jogával felruházott bíróságok
A vonatkozó jogszabályi háttér áttekintése
Az alábbiakban a döntvényalkotás jogával felruházott bíróságok és a döntvények megalkotásával összefüggő jogszabályi háttér áttekintésére kerül sor. A bíróságok szervezetének, működésének részletes bemutatása A bírósági rendszer 1868 után című fejezetben, a bíróságok által alkotott döntvénytípusok kimerítő elemzése pedig a Döntvényműfajok című fejezetben található.
A Magyar jogi lexikon (1900) a döntvény-fogalom meghatározásakor így ír:
„…Döntvények alkotásának jogával a felsőbb fokú rendes bíróságok (kir. ítélőtáblák s a kir. Curia) és a kir. közigazgatási bíróság vannak felruházva…” (Magyar jogi lexikon. Szerk. Márkus Dezső. III. kötet. Budapest: Pallas Irodalmi és Nyomdai Rt., 1900. 84. p.)
Ennek megfelelően az egyes bíróságok esetében az alábbi rendben, illetve szabályoknak megfelelően történt a döntvényalkotás:
Felsőbb fokú rendes bíróságok
Magyar királyi Kúria
1881. évi LIX. tc. 2. §, 4. §
A törvény a döntvényjog kialakulásának kezdetét jelenti.
A törvénycikk rendelkezésének megfelelően az igazságszolgáltatás egyöntetűségének megóvása végett a vitás elvi kérdéseket a Kúria polgári tanácsának teljes ülésében kellett eldönteni.
A törvény csak a polgári ítélkezési gyakorlatban felmerült elvi viták rendezésére adott lehetőséget. A teljes ülés elvi megállapításait csak a Kúria tartozott követni. A törvény még nem mondta ki, hogy a teljes ülés megállapodásai az alsó fokú bíróságokra kötelező erővel bírnak.
3274/1881. I. M. E. számú rendelettel kibocsátott bírói ügyviteli szabályok (Büntető Ügyviteli Szabályok) 33. §
A rendelet büntetőjog területén is lehetővé tette a döntvényalkotást.
1907. évi XVIII. tc. a bűnvádi perrendtartásról szóló 1896. évi XXXIII. tc. módosítása és kiegészítése tárgyában.
A törvénycikk a Kúria büntető ügyekben gyakorolt döntvényalkotási jogát törvényes alapokra helyezte.
1912. évi LIV. tc. a Polgári Perrendtartásról szóló 1911. évi I. tc. életbeléptetéséről (Ppé.)
A törvénycikk önálló cím alatt foglalkozik a Kúria döntvényeivel (70-79. §§ – teljes ülési határozat, jogegységi határozat, egyéb elvi határozatok), valamint ebben jelenik meg a jogegységi határozat.
A törvénycikk a Kúria döntvényeit minden bíróságra nézve kötelezővé tette.
1912. évi 59.200. I. M. számú rendelet a királyi Kúria döntvényeiről és a kir. bíróságok elvi jelentőségű határozatairól
A döntvények és az elvi jelentőségű határozatok meghozatalának, illetve közzétételének részletes szabályait tartalmazza.
1930. évi XXXIV. tc. a törvénykezés egyszerűsítéséről
lehetővé tette jogegységi döntvény meghozatalát egyedi határozat esetében is
Királyi Ítélőtáblák
3274/1881. I. M. E. számú rendelettel kibocsátott bírói ügyviteli szabályok (Büntető Ügyviteli Szabályok)
Megteremtették a királyi táblák számára a polgári és büntető elvi megállapodások meghozatalának jogát.
A 1890. évi XXV. tc. a királyi ítélőtáblák és királyi főügyészségek szervezéséről
A döntvényalkotás joga a teljes ülést illette, csak azokra az ügyekre terjedt ki, amelyek egyáltalán nem kerülhettek a Kúria elé, a döntvény csak magát a döntvényhozó táblát kötelezte, az alsó fokú bíróságokat nem.
Az 4214/1891. I. M. E. számú rendelet a kir. ítélőtáblák és a kir. Curia teljes üléseinek szabályozása tárgyában részletesen szabályozza a teljes ülések megtartásának rendjét és a teljes ülési döntvények meghozatalának módját.
megszüntette a királyi ítélőtáblák döntvényalkotási jogát.
Az 1912. évi 59.200. I. M. számú rendelet a királyi Kúria döntvényeiről és a kir. bíróságok elvi jelentőségű határozatairól
A kir. ítélőtáblák, a kir. törvényszékek és a kir. járásbíróságok elvi jelentőségű határozatokat hoznak (Rendelet, 56-64. §§)
Különös bíróságok
Pénzügyi Közigazgatási Bíróság
1883. évi XLIII. tc. a pénzügyi közigazgatási bíróságról
A vitás elvi kérdések a pénzügyi közigazgatási bíróság teljes ülésében döntetnek el. A teljes ülés elvi megállapodásai irányadók mindaddig, amíg eltérő teljes ülési megállapodás létre nem jön.
Az 1883. évi 1921. számú P. M. rendelet a pénzügyi közigazgatási bíróság ügyrendje tárgyában.
A rendelet ötödik fejezete (30-54. §§) részletesen szabályozza a bíróság döntvényalkotási eljárását
Az 1896. évi XXVI. tc. a magyar királyi közigazgatási bíróságról
A közigazgatási bíróság előtt felmerült elvi jelentőségű vitás jogkérdéseket a bíróságnak az az osztálya, amelynek körébe az ügy tartozik, saját ülésében dönti el. (21. §)
A döntvényben foglalt elvi jelentőségű megállapodásokat a közigazgatási bíróság illető osztályának tanácsai mindaddig követni kötelesek, míg azokat újabb osztályülési megállapodás meg nem változtatja. (21. §)
Az 1897. évi 4634. M. E. számú rendelet a m. kir. közigazgatási bíróság teljes- és osztályüléseinek ügyrendjéről
A rendelet részletesen szabályozza a teljes ülések és az osztályülések rendjét, valamint a döntvényalkotás során követendő eljárást és a döntvények közzétételének módját.
Tovább a kategóriában: « Írott jogforrások A bírósági rendszer 1868 után »